Привредна комора Србије и Развојна агенција Србије, у складу са Правилником о организацији наступа домаћих привредника на међународним сајмовима број: 110-00-1/2016-01, донетим дана 25.11.2016. године од стране Управног одбора Развојне агенције Србије, заједнички објављују

**ЈАВНИ ПОЗИВ ЗА УЧЕШЋЕ**

**НА МЕЂУНАРОДНОМ САЈМУ ПРЕХРАМБЕНЕ ИНДУСТРИЈЕ**

**„SIAL“ 2018, ПАРИЗ, ФРАНЦУСКА**

Привредна комора Србије и Развојна агенција Србије организују наступ српских привредника у оквиру националног штанда Србије на предстојећем међународном сајму прехрамбене индустрије „SIAL“ који ће се одржати у Паризу, Француска, у периоду од 21. до 25. октобар 2018. године.

На сајму „SIАL“ 2018, српски произвођачи представиће своје производне програме на два национална штанда Србије, и то у хали предвиђеној за националне павиљоне на националном штанду површине 101,18 m² и у хали за замрзнуте производе на националном штанду површине 108 m²..

Наступ на међународном сајму омогућава излагачима да представе своје производе и пласирају их на нова тржишта, као и да поспеше постојеће и стекну нове пословне контакте. Традиционално учешће српских компанија на једној од најугледнијих међународних изложби прехрамбених производа у свету, директно доприноси квалитетнијем позиционирању српских брендова и укупном извозу.

„SIAL“ (www.sialparis.com) је водећи међународни сајам из области прехрамбене индустрије на тржишту Француске и Европске уније. У 2016. сајам је посетило 155.700 специјализованих купаца и дистрибутера из 194 земље, од којих су 71% доносиоци одлука који су током пет дана трајања сајма имали за циљ проналазак нових добављача.

Своје производе је представило више од 7.020 излагача из 109 земље који су у просеку остварили преко 200 контаката по штанду. Овај сајам се одржава од 1964. године и чини га неколико тематских целина одвојених по павиљонима (национални павиљони и регије света, воће и поврће, алкохол и вино, замрзнути производи, млеко и млечни производи, месо и риба, кондиторски производи, дуготрајни производи, прерађена храна), а показао се као идеалан за потписивање уговора, промоцију производа и истраживање тржишта, и као такав има дугогодишњу успешну традицију при реализацији извозних послова.

Трошкове закупа простора и изградње штанда сносе организатори, док излагачи сносе трошкове партиципације за учешће излагача у трошковима наступа на сајму у оквиру националног штанда у износу од **2.500,00 евра** у динарској противвредности по средњем курсу Народне банке Србије на дан издавања профактуре.

Излагачи самостално организују и сносе трошкове пута, смештаја и транспорта експоната.

Право на учешће на сајму у оквиру националног штанда имају привредна друштва, предузетници и пословна удружења регистрована у Републици Србији која се баве производњом готових и полуготових производа из области прехрамбене индустрије.

Попуњена, потписана, оверена и скенирана пријава као и скенирано Уверење Пореске управе Министарства финансија о измирењу доспелих пореза примаће се **до понедељка 09. априла до 16 часова**, а шаљу се електронском поштом на e-mail: zorana.delic@pks.rs и jovanka.calina@pks.rs.

Оригинал уверење Пореске управе Министарства финансија о измирењу доспелих пореза и доприноса, заједно са попуњеном, потписаном и овереном пријавом неопходно је послати поштом на адресу: **Привредна комора Србије, ул. Ресавска 13-15, 11000 Београд, са назнаком: за Јованку Ћалина.**

У случају да се на јавни позив пријави мање од 5 привредних субјеката организатори задржавају право да без икаквих последица откажу наступ. У оквиру оба национална штанда може да излаже највише 30 излагача. У случају пријављивања већег броја учесника предност у рангирању ће зависити од:

* висине оствареног извоза у претходној години,
* успешности наступа на претходним сајмовима у организацији Коморе или Агенције,
* броја наступа на сајму у организацији Коморе или Агенције,
* постојања новог дизајнерског решења, новог производа, производног процеса и сл,
* времена подношења пријаве.

Испуњеност услова и избор излагача утврђују организатори у складу са Правилима о учествовању на сајму.

За све неопходне информације, можете да контактирате Зорану Делић, из Привредне коморе Србије на број 011/ 3304 540.